เก็บของดี!
*หลังจากดัชนีพยายามยืนหยัดเหนือระดับ 1,665 จุดแบบกระท่อนกระแท่นมาพักใหญ่ ๆ สุดท้ายก็ลงเอยที่ระดับ 1,674.03 จุด บวกไป 8.10 จุด ด้วยมูลค่าการซื้อขาย 7.10 หมื่นล้านบาทแบบนี้ “โมนิก้า” รู้ได้ทันทีว่าถึงเวลาทยอยเก็บหุ้นเข้าพอร์ตอีกรอบ โดยเฉพาะของดี ๆ ที่โดนถล่มลงมาอย่างหนักหน่วง จนแทบไม่หลงเหลือสภาพหุ้นที่น่าสนใจไปชั่วคราว น่าจะเป็นทีเด็ดสำหรับการลงทุนในเที่ยวนี้นะจะบอกให้
11 ก.ย. 2562

เจาะกระดาน : โมนิก้าและทีมงาน
*หลังจากดัชนีพยายามยืนหยัดเหนือระดับ 1,665 จุดแบบกระท่อนกระแท่นมาพักใหญ่ ๆ สุดท้ายก็ลงเอยที่ระดับ 1,674.03 จุด บวกไป 8.10 จุด ด้วยมูลค่าการซื้อขาย 7.10 หมื่นล้านบาทแบบนี้ “โมนิก้า” รู้ได้ทันทีว่าถึงเวลาทยอยเก็บหุ้นเข้าพอร์ตอีกรอบ โดยเฉพาะของดี ๆ ที่โดนถล่มลงมาอย่างหนักหน่วง จนแทบไม่หลงเหลือสภาพหุ้นที่น่าสนใจไปชั่วคราว น่าจะเป็นทีเด็ดสำหรับการลงทุนในเที่ยวนี้นะจะบอกให้
*งานนี้ไม่ต้องการให้เชื่อตามที่ “โมนิก้า” เม้าท์มอยเป็นวรรคเป็นเวร แต่อยากให้ทุกคนได้คิดไตร่ตรองถึงสิ่งที่เกิดขึ้นในยามนี้ มันมีเหตุผลอะไรที่ต้องขายหุ้นทิ้งอย่างไม่ดูดำดูดีหรือเปล่า? เพราะในที่สุดเราก็เห็นพวกนักเล่นกลุ่มสถาบันดอดเข้ามาเก็บหุ้นอีกตามเคย ซึ่งเป็นวัฏจักรเดิม ๆ ที่เห็นได้เป็นประจำในยามที่ตลาดหุ้นขาดปัจจัยหนุน จึงควรเก็บตกหุ้นที่คุณ ๆ ท่าน ๆ คิดว่าใช่พะยะค่ะ
*ประกอบกับกองทุนตัวแสบหันมาเล่นในแนวตีหัวเข้าบ้าน “โมนิก้า” ยิ่งมั่นใจว่าแรงเทขายจะเบาบางลง แรงซื้อจะหนาแน่นขึ้น ดัชนีน่าจะยืนประคองตัวเหนือระดับ 1,650 จุดได้อย่างแข็งแกร่ง ซึ่งเป็นการสะสมกำลังเพื่อทะยานขึ้นไปทดสอบแนวต้าน 1,700 จุดในไม่ช้า เพราะประเด็นต่าง ๆ ที่สังคมเคลือบแคลงสงสัย ถูกทำให้ชัดเจนทุกมิติเป็นที่เรียบร้อยแล้วน่ะซี
*วันนี้ถึงต้องนั่งถกกันอย่างจริงจัง ว่าวันก่อนดัชนีดาวโจนส์ทะยานขึ้นเรื่อย ๆ มาเรียง ๆ (แกว่งตัวขึ้น) แต่ดัชนีไทยกลับยืนทรงตัวอยู่ที่บริเวณเดิม มันเหมือนเป็นการส่งสัญญาณให้รู้ว่า ไม่ได้อยู่ภายใต้อิทธิพลตลาดหุ้นต่างประเทศแล้วหรือเปล่า? “โมนิก้า” เลยสัมผัสถึงการตั้งหลักรอบใหม่ได้เกิดขึ้นอย่างเป็นทางการแล้ว และจังหวะนี้ต้องรีบกระโจนเข้าใส่ตามกำลังความสามารถที่มีอยู่ (ตามแบบฉบับ มาเร็ว เคลมเร็ว) นะคะ
*เหมือนกับในรายของพ่อดอกมะลิ JAS วิ่งขึ้นมาปิดที่ระดับ 6.60 บาท บวกไป 0.25 บาท หรือขึ้นไป 3.95% ด้วยมูลค่าการซื้อขาย 250 ล้านบาท “โมนิก้า” ถือเป็นจังหวะที่ต้องตามไปดูทุกเม็ด เพราะการกระชากขึ้นเที่ยวนี้มันเป็นอะไรที่น่าสนใจจริง ๆ แถมเป็นการขยับขึ้นด้วยวอลุ่มที่หนาแน่นสุด ๆ หุ้นถึงมีสิทธิกระชากขึ้นไปอีกเรื่อย ๆ บวกกับมีข่าวดีเกี่ยวกับปันผลพิเศษ เดี๊ยนพูดได้ทันทีว่า ไม่ตามน้ำตอนนี้ แล้วจะไปเล่นตามน้ำตอนไหนล่ะคะ
*เช่นเดียวกับการกระชากขึ้นมาปิดที่ 123 บาท บวกไป 6 บาท หรือขึ้นไป 5.10% ด้วยมูลค่าการซื้อขาย 4.42 พันล้านบาท ของแบงก์ตราใบโพธิ์ SCB มันเป็นผลมาจากนักเล่นกลุ่มสถาบันหวนกลับเข้ามาไล่เก็บหุ้นอีกครั้ง สถานการณ์ของหุ้นถึงดูดีขึ้นผิดหูผิดตา และหากก๊วนนี้ยังเข้าซื้อหุ้นเหมือนเดิม ในไม่ช้าก็คงได้เห็นหุ้นวิ่งขึ้นไปยืนแถว 130 บาทอีกรอบอย่างแน่นอนเจ้าค่ะ
*เมื่อภาพรวมของตลาดหุ้นไม่มีอะไรต้องวอร์รี่ หุ้นประเภทเทิร์นอะราวด์เลยกลับมาแจ้งเกิดอีกครั้ง ซึ่งเที่ยวนี้เดี๊ยนให้ความสนใจ IRPC มากเป็นพิเศษ หลังหุ้นกระชากขึ้นมาปิดที่ 4.20 บาท บวกไป 0.30 บาท หรือขึ้นไป 7.70% ด้วยมูลค่าการซื้อขาย 1.11 พันล้านบาท จนทำให้พรายกระซิบแอบเม้าท์ให้ฟังเล็กน้อยว่า ทุกอย่างกำลังดีขึ้นอย่างช้า ๆ “โมนิก้า” ถึงต้องวิ่งแจ้นมาเล่าให้ฟังตั้งแต่เนิ่น ๆ หลังเห็นกันแจ่มแจ้งว่าหุ้นมีโอกาสไปต่อสูงนะจ๊ะ
*เช่นเดียวกับในรายของ TU วิ่งขึ้นมาปิดที่ระดับ 17.10 บาท บวกไป 0.20 บาท หรือขึ้นไป 1.20% ด้วยมูลค่าการซื้อขาย 224 ล้านบาท ซึ่งเป็นบริเวณที่หุ้นย่ำฐานเป็นเวลาร่วม 3 สัปดาห์แบบนี้.. มันเห็นกันชัด ๆ ว่านี่เป็นการเซ็ตเกมรอบใหม่! จึงเป็นจังหวะที่เหมาะสำหรับพวกกล้าเสี่ยงตาย แถมเมื่อดูจากยอดเดิมบริเวณ 19 บาท ย่อมเป็นจังหวะที่ต้องใส่ให้เต็มเหนี่ยว หลังเจ้ามือลงมาประทับแล้วน่ะซี
*ไหน ๆ เม้าท์ถึงหุ้นที่ไม่ต้องคิดอะไรมาก “โมนิก้า” ขอให้แฟนคลับหันมามองหุ้นที่มาเป็นรอบ ๆ อย่างน้องมิ้น MINT เพื่อเพิ่มความตื่นเต้นเร้าใจให้กับชีวิตสักหน่อย หลังเห็นราคาหุ้นวิ่งขึ้นมาปิดที่ 39 บาท บวกไป 0.75 บาท หรือขึ้นไป 1.95% ด้วยมูลค่าการซื้อขาย 397 ล้านบาท แถมเป็นการปรับตัวขึ้นแรงวันแรก บวกกับยอดเดิมอยู่แถว 42 บาท มันเป็นอะไรที่เย้ายวนใจดีเหลือเกินเจ้าค่ะ
*ส่วนในรายของ BLA ทะยานขึ้นมาทดสอบแนวต้าน 23.80 บาทได้เป็นครั้งแรกในรอบ 1 เดือน ย่อมเป็นเรื่องที่น่าตื่นเต้นสำหรับตัวอีฉัน เพราะในระหว่างทางทำได้ดีสุดแค่ประคองตัวไม่ให้หลุดฐาน 20 บาท จู่ ๆ วานนี้หุ้นเด้งขึ้นมาปิดที่ 21.60 บาท บวกไป 1.30 บาท หรือขึ้นไป 6.40% ด้วยมูลค่าการซื้อขาย 125 ล้านบาท (พี/อีแค่ 8 เท่า) “โมนิก้า” บอกได้ทันทีว่าหากวิ่งทะลุขึ้นไปไม่ได้ ก็คงม้วนหางกลับลงมาตั้งต้นแถวฐานอีกครั้งนะจ๊ะ